《画兰为李载章大尹赋》
明代·张宁

君不见春风二月三月天，桃红李白纷妖妍。清歌妙舞欢未了，落英满地生愁烟。

又不见天南海北荒村道，极目萋迷总芳草。牵愁引恨不知名，可惜流年为情老。

人生光景何匆忙，欢娱易过哀思长。楚乡旧忆今无恙，湘江水碧湘山苍。

晴日宜晴雨宜雨，幽谷年年悄无侣。荣枯喜乐两超然，老去心期只如许。

岁月悠悠忽复残，微霜欲度晓风寒。依悽共结同心约，淡薄谁将冷眼看。

百亩幽芳连九畹，佳人一去何时返。旧游衣佩向谁边，白石野篁孤月晚。

草色逢春处处芳，公门桃李满康庄。惟应老谢庭前植，卒岁长含雨露香。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。